

PROJEKTS

LĒMUMS

Cēsīs, Cēsu novadā

24.07.2025. Nr.\_\_\_

**Par nolikuma “Cēsu novada Gada balva izglītībā” apstiprināšanu**

“Izglītības attīstības pamatnostādnes 2021.-2027. gadam” norāda*,* ka viensno būtiskākajiem izaicinājumiem izglītības nozarē ir “nepietiekama pedagoga profesijas pievilcība un konkurētspēja”, kas tiek pamatots ar TALIS 2018 pētījumu, kurā pedagogi piekrīt, ka viņu profesija netiek novērtēta sabiedrībā. Tāpat Izglītības likums kā vienu no galvenajām Pašvaldības funkcijām 17. panta trešās daļas 12 punktā nosaka, ka tai ir jānodrošina “pieejamu un kvalitatīvu izglītību savā teritorijā atbilstoši valsts noteiktajiem mērķiem un personas vajadzībām.” Arī Cēsu novada Ilgtspējīgas attīstības stratēģijā 2022.-2036. gadam Stratēģiskā mērķa “Augsta iedzīvotāju dzīves kvalitāte” kvalitatīvais indikators ir “iespēja iegūt kvalitatīvu izglītību.” Cēsu novada izglītības stratēģijas 2022-2027 prioritāte *Pārvaldība, Cilvēkrusursi* kā sasniedzamo indikatoru norāda “izglītības iestāžu darbinieki jūt piederību savam novadam, izglītības iestādei.”

 Lai stiprinātu pedagogu profesijas prestižu un pievilcību Cēsu novadā, virzītu Cēsu novada izglītības iestādes augstu mērķu sasniegšanai kvalitatīvas un pieejamas izglītības nodrošināšanā, rosinātu izglītības inovācijas un sekmētu izglītības iestāžu vadītāju kompetenci , pamatojoties uz Pašvaldību likuma 4. panta pirmās daļas 4.punktu, un Valsts pārvaldes iekārtas likuma 72. panta pirmās daļas 2. punktu, un atbilstoši Cēsu novada domes Izglītības, kultūras un sporta komitejas 10.07.2025. atzinumam (prot.Nr.7), Finanšu komitejas 17.07.2025.atzinumam (protokols Nr.7), Cēsu novada dome nolemj:

1. Apstiprināt “Cēsu novada Gada balva izglītībā" nolikumu saskaņā ar pielikumu.
2. Uzdot Cēsu novada Centrālās administrācijas Izglītības pārvaldei organizēt nepieciešamās darbības saistībā ar šī lēmuma izpildi.
3. Uzdot Cēsu novada domes priekšsēdētājam izdot rīkojumu par konkursa vērtēšanas komisijas sastāvu.
4. Kontroli par lēmuma izpildi uzdot Cēsu novada pašvaldības izpilddirektoram.

Sagatavoja D.Dombrovska

Apstiprināts

ar Cēsu novada domes

24.07.2025.lēmumu Nr.\_\_

**NOLIKUMS**

Cēsīs, Cēsu novadā

2025. gada 24.jūlijā Nr.\_\_

**Cēsu novada Gada balva izglītībā**

**1. Vispārīgie noteikumi**

* 1. Konkursa „Cēsu novada Gada balva izglītībā” nolikums (turpmāk – Nolikums) nosaka Cēsu novada pašvaldības (turpmāk – Pašvaldība) apbalvojuma „Cēsu novada Gada balva izglītībā” (turpmāk – Balva) piešķiršanas kārtību, pretendentu pieteikšanas un izvērtēšanas kārtību, vērtēšanas komisijas darba organizāciju, kā arī uzvarētāju godināšanu.
	2. Konkursa mērķis ir veidot izpratni par kvalitatīvas izglītības nozīmīgumu, pedagoga lomu bērna attīstībā un tās ietekmi uz bērna izaugsmi, kā arī veicināt un stiprināt pedagogu profesijas prestižu un sabiedrības līdzdalību Cēsu novada izglītības ekosistēmas veidošanā.
	3. Balvas mērķis ir godināt Cēsu novada pedagogus un izglītības iestādes (t.sk., kas *nav* Pašvaldības dibinātas) , kas ir apliecinājušas izcilību un radošumu, devušas pozitīvu ieguldījumu bērnu izaugsmē, kā arī sekmējušas iniciatīvas un inovācijas izglītības jomā un novērtēt Cēsu novada cilvēku un organizāciju iesaisti izglītības atbalstam.
	4. Pasākumu organizē Cēsu novada Centrālās administrācijas Izglītības pārvalde (turpmāk – Pārvalde).
	5. Apbalvošanas ceremonija tiek organizēta kārtējā gada oktobra mēnesī, vērtēšanas periodu nosakot iepriekšējo mācību gadu.
1. **Nominācijas un pieteikšanas kārtība**
	1. Vērtēšanas komisija var piešķirt Balvas šādās nominācijās:
		1. **Mēs esam kā viens** – par skolu kā mācīšanās organizāciju, kurā atbalsta katra skolēna mācīšanos un īsteno mācīšanās iedziļinoties pieeju, darbojas kā mācīšanās organizācija, kura pastāvīgi mainās un pielāgojas jauniem apstākļiem. Tajā skolēni, skolotāji, skolas vadība un pārējais personāls individuāli un kopīgi mācās, lai sasniegtu savus un kopējos mērķus.
		2. **Skola** – **kopienas balsts** –par skolu, kas ir vietējās sabiedrības centrspar izglītības iestādes ieguldījumu sabiedrībai un vietējai kopienai aktuālu jautājumu risināšanu; par būtisku ieguldījumu vietējās kopienas identitātes veidošanā, un kā kultūras nesējam vietējā kopienā un ārpus tās, par vides veidošanu, kurā ikviens jūtas piederīgs – gan skolēni, gan vecāki, gan plašāka sabiedrība, par sabiedrības saliedētības, iedzīvotāju līdzdalības un kopīgas atbildības veicināšanu kopienas bērnu izglītībai un attīstībai.
		3. **Pedagoģiskā jaunrade** – par inovatīvu pieeju vai risinājumu izmantošana dažādu izglītības iestādes izaicinājumu risināšanai; izglītības iestādes vai pedagoga pienesumu jaunu ideju, metožu un pieeju radīšanā metodiskajā darbā gan savā iestādē, gan novadā, gan ārpus tās; izglītības iestāde vai pedagogs izmanto zināmas metodes jaunā veidā vai vidē, lai sekmētu pedagoģisko procesu iestādē, novadā vai ārpus tā.
		4. **Atbalsts bērna izaugsmei** – par efektīvu atbalsta sistēmas darbu izglītības iestādē; iniciatīvām, programmām, aktivitātēm u.c., kas vērstas uz bērna labbūtības veicināšanu, personības un mācību sasniegumu izaugsmi;
		5. **Vadītājs – Līderis** – par profesionālu un mērķtiecīgu izglītības iestādes vadītāja darbu, kas sekmē izglītības iestādes attīstību, veido ilgtspējīgu un iekļaujošu izglītības vidi, kā arī stiprina sadarbību ar pedagogiem, vecākiem un plašāku sabiedrību; par augstu atbildības sajūtu, stratēģisku redzējumu un spēju motivēt komandu kopīgu mērķu sasniegšanā, sekmējot kvalitatīvu, pieejamu un vērtībās balstītu izglītību.
		6. **Mūža ieguldījums izglītībā** – nominē darbinieku par ilglaicīgu un nozīmīgu profesionālo ieguldījumu izglītībā.
		7. **Gada labdaris izglītībā** - Izglītības iestāde nominē Cēsu novada pašvaldībā esošu juridisku vai fizisku personu, kura visa mācību gada garumā ir atbalstījusi (finansiāli, resursu nodrošinājumā vai citādi) izglītības iestādi Cēsu novadā.
	2. Pārvalde, izsludinot nominācijas, var izvirzīt papildu nomināciju (-as) ārpus noteiktajām nomināciju kategorijām, balstoties uz aktualitātēm izglītībā novadā un valstī, metodiskā darba prioritātēm, u.tml., ja tam ir paredzēts finansējums.
	3. Paziņojums par balvas pretendentu pieteikumu pieņemšanu tiek publicēts mājas lapā cesis.lv un izsūtīts uz izglītības iestāžu oficiālajiem e-pastiem;
	4. Balvas pretendentus, atkarībā no nominācijas, var pieteikt gan fiziskas, gan juridiskas personas.
	5. Pretendents (izglītības iestāde vai fiziska persona) drīkst pats sevi izvirzīt Balvas saņemšanai.
	6. Lai pieteiktos Balvai, ir jāiesniedz pieteikums (turpmāk – Pieteikums), kurā norāda pretendenta vārdu un uzvārdu vai nosaukumu, nomināciju, kurai izvirza un pamatojumu Balvas piešķiršanai (skat. Pielikums ). Pieteikumam pievieno īsu nominācijas video, kura atspoguļo Balvas pretendenta ieguldījuma atbilstību nominācijas kritērijiem un parāda pretendenta ietekmi uz mērķi un/vai rezultātu. Video vizītkartes nepieciešamā tehniskās kvalitātes specifikācija skatāma Pieteikumā.
	7. Pieteikumu un vizītkarti nosūta uz e-pastu izglitibas.parvalde@cesunovads.lv līdz kalendārā gada 3. septembra piektdienai.
2. **Komisijas izveide, vērtēšana un Balvas pasniegšana**
	1. Konkursa organizēšanai tiek izveidota vērtēšanas komisija, ko apstiprina ar domes priekšsēdētaja rīkojumu, turpmāk – Vērtēšanas komisija, šādā sastāvā:
		1. Vērtēšanas komisijas priekšsēdētājs – Cēsu novada domes priekšsēdētāja vietnieks izglītības jautājumos;
		2. Vērtēšanas komisijas priekšsēdētāja vietnieks – Pārvaldes vadītājs;
		3. Vērtēšanas komisijas locekļi – Cēsu novada domes Izglītības, kultūras un sporta komitejas priekšsēdētājs, Cēsu novada pašvaldības Centrālās administrācijas Komunikācijas un klientu apkalpošanas pārvaldes vadītājs, Pārvaldes darbinieks, Cēsu novada pašvaldības Centrālās administrācijas Finanšu pārvaldes vadītājs, Jauniešu domes pārstāvis.
	2. Pēc nepieciešamības Vērtēšanas komisija var pieaicināt citus ekspertus, kas nodrošina objektīva lēmuma pieņemšanu un pretendentu novērtēšanu.
	3. Vērtēšanas komisijas sēdes ir slēgtas.
	4. Vērtēšanas komisija, izvērtējot pieteikumus un video vizītkartes, lemj par Nolikuma 2.1 un 2.2. minēto Balvas nominācijas piešķiršanu vai nepiešķiršanu.
	5. Vērtēšanas komisija var izvirzīt vienu papildu nomināciju un/vai noteikt specbalvu ārpus noteiktajām nomināciju kategorijām.
	6. Ja Vērtēšanas komisija, izvērtējot pieteikumus, konstatē, ka neviens no pretendentiem neatbilst pieteiktās Balvas nominācijas kritērijiem vai, ja pretendentu sasniegumi nav pietiekami pārliecinoši, attiecīgajā nominācijā Vērtēšanas komisija var Balvu nepiešķirt.
	7. Vērtēšanas komisija ir lemttiesīga, ja tajā piedalās vismaz pieci Vērtēšanas komisijas locekļi.
	8. Vērtēšanas komisijas lēmumi tiek pieņemti atklātā balsošanā ar vienkāršu balsu vairākumu. Balsīm sadaloties, izšķirošais ir Komisijas priekšsēdētāja balsojums.
	9. Ja Vērtēšanas komisijas loceklis ir personīgi ieinteresēts kāda iesniegtā pieteikuma izskatīšanā, viņš par to informē pārējos komisijas locekļus un nepiedalās šī pieteikuma vērtēšanā;
	10. Uzvarētāji, kas ir fiziskas personas, saņem Pateicību un piemiņas balvas.
	11. Uzvarētāji, kas ir izglītības iestāde, saņem Pateicību, piemiņas balvu un naudas piešķīrumu. Naudas piešķīruma apmērs katru gadu var tikt noteikts atšķirīgs, ņemot vērā ikgadējā Pārvaldes budžetā piešķirto finansējumu. Konkursa izmaksas tiek apstiprinātas ikgadējā budžetā un finansētas no Pārvaldes budžeta līdzekļiem.
	12. Vērtēšanas komisijai iesniegtie dokumenti pēc Balvas piešķiršanas tiek glabāti Pārvaldē saskaņā ar apstiprināto lietu nomenklatūru.
	13. Komisija neizpauž informāciju par Balvas piešķiršanu līdz oficiālajai paziņošanai Balvas pasniegšanas ceremonijā.
	14. Konkursa uzvarētāju godināšana notiek „Gada balva izglītībā” pasākuma laikā.
3. **Personas datu apstrāde**
	1. Konkursa laikā iegūto Pretendentu personas datu pārzinis ir Pārvalde, kas apstrādā personas datus ar mērķi izskatīt iesniegtos pieteikumus atbilstoši Nolikumam.
	2. Pretendenta personas datu apstrāde notiek saskaņā ar juridiskā pienākuma izpildi atbilstoši Vispārīgās datu aizsardzības regulas 6. panta 1. punkta c) apakšpunktam un Iesnieguma likumam. Vērtēšanas komisija ievēro fizisko personu datu aizsardzības jomu regulējošo normatīvo aktu prasības.
	3. Pretendentam ir jābūt informētam par to, ka viņa sniegtā informācija var tikt izmantota publicitātes materiālos ar mērķi informēt sabiedrību par Konkursu un rezultātiem un ir pamatota ar viņu piekrišanu. Piekrišanu var atsaukt jebkurā laikā, neietekmējot līdz piekrišanas atsaukšanai veiktās datu apstrādes likumību.
	4. Pārvaldei ir pienākums līdz Balvas pasniegšanas ceremonijai saņemt Balvai nominētā pretendenta rakstisku piekrišanu viņa personas datu izpaušanai trešajām personām, saskaņojot izpaužamās informācijas apjomu.
	5. Personas datu iespējamie saņēmēji ir Pārvaldes vadītājs, vadītāja vietnieks, vadītāja palīgs, Vērtēšanas komisijas locekļi, grāmatvede un citi pilnvaroti darbinieki, lai nodrošinātu veiksmīgu pieteikumu apstrādi, piešķirtu piemiņas balvas un veiktu naudas piešķīruma izmaksu.
	6. Pretendentam kā datu subjektam ir tiesības pieprasīt piekļuvi, labošanu, dzēšanu vai ierobežojumu attiecībā uz viņu personas datiem, kā arī iesniegt sūdzību Datu valsts inspekcijai saskaņā ar spēkā esošajiem tiesību aktiem.
	7. Pretendentam ir tiesības par viņa personas datu apstrādes jautājumiem vērsties pie Cēsu novada pašvaldības datu aizsardzības speciālista - kontaktinformācija: tālrunis +371-64161800, adrese Raunas iela 4, Cēsis , Cēsu novads, LV-4101, elektroniskā pasta adrese- das@cesis.lv .

Pielikums

**PIETEIKUMS** Cēsu novada “Gada balvai izglītībā”

|  |
| --- |
| 1. **Nominācija “Mēs esam kā viens”1**
 |
| Nominācijas pretendents:  | Nominācijas pieteicējs |
| Pamatojums nominācijai:  |
| Saite uz video vizītkarti:2 |
| 1. **Nominācija “Skola – kopienas balsts”**
 |
| Nominācijas pretendents:  | Nominācijas pieteicējs:  |
| Pamatojums nominācijai:  |
| Saite uz video vizītkarti: |
| 1. **Pedagoģiskā jaunrade**
 |
| Nominācijas pretendents:  | Nominācijas pieteicējs:  |
| Pamatojums nominācijai:  |
| Saite uz video vizītkarti: |
| 1. **Atbalsts bērna izaugsmei**
 |
| Nominācijas pretendents:  | Nominācijas pieteicējs |
| Pamatojums nominācijai:  |
| Saite uz video vizītkarti: |
| 1. **Nominācija “Vadītājs – Līderis”**
 |
| Nominācijas pretendents:  | Nominācijas pieteicējs:  |
| Pamatojums nominācijai: |
| Saite uz video vizītkarti: |
| 1. **Nominācija “Mūža ieguldījums izglītībā”**
 |
| Nominācijas pretendents:  | Nominācijas pieteicējs:  |
| Pamatojums nominācijai: |
| Saite uz video vizītkarti: |
| 1. **Gada labdaris izglītībā**
 |
| Nominācijas pretendents:  | Nominācijas pieteicējs:  |
| Pamatojums nominācijai: |
| Saite uz video vizītkarti: |

1Aizpildīt tikai tās sadaļas/-u, kurai/-ām nominē. Neaizpildītās sadaļas var atstāt tukšas vai dzēst.

2 Video vizītkartes specifikācija: video filmēt ainavas (horizontālā) skatā, video formāts mp4, attiecības izmērs 16:9, izšķirtspēja 1920×1080, video vizītkarti augšuplādē “mākonī”.

Nominācijas pieteicējs / /